แนวโน้มดัชนีเช้าลุ้นรีบาวน์
นักวิเคราะห์ฯเผยตลาดหุ้นไทยเช้านี้ลุ้นเกิดเทคนิคเคิลรีบาวน์แม้จีนประกาศขึ้นดอกเบี้ยแต่ก็เป็นไปตามตลาดฯคาด
7 ก.ค. 2554

นักวิเคราะห์ฯเผยตลาดหุ้นไทยเช้านี้ลุ้นเกิดเทคนิคเคิลรีบาวน์แม้จีนประกาศขึ้นดอกเบี้ยแต่ก็เป็นไปตามตลาดฯคาด
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.กิมเอ็ง(ประเทศไทย) กล่าวว่า ตลาดหุ้นไทยเช้านี้คาดว่าจะเกิดเทคนิคเคิลรีบาวน์ขึ้นได้ ในทิศทางเดียวกับตลาดหุ้นอื่นในภูมิภาคเอเชียที่เช้านี้ส่วนใหญ่จะอยู่ในแดนบวก แม้ว่าจีนจะมีการประกาศขึ้นอัตราดอกเบี้ย 0.25% แต่ก็เป็นไปตามที่ตลาดฯคาดไว้อยู่แล้ว และคิดว่าน่าจะเป็นผลบวกเนื่องจากนักวิเคราะห์ฯคาดกันว่าจะเป็นการปรับขึ้นครั้งสุดท้ายของจีน เพราะเงินเฟ้อของจีนเริ่มลดลงแล้ว 
ส่วนตลาดบ้านเราเมื่อวานนี้แม้จะมีการปรับตัวลงมากแต่ก็ไม่กังวล เนื่องจากได้ตลาดฯได้มีการปรับตัวขึ้นแรงในส่วน 2 วันก่อนหน้า  แต่การปรับขึ้นของตลาดฯในวันนี้คงเป็นลักษณะของการแกว่งไซต์เวย์ไม่ขึ้นแรง โดยมีกรอบการแกว่งที่ 1,075-1,085 จุด
เนื่องจากคืนนี้จะมีการประชุม ECB ซึ่งตลาดฯคาดว่าจะมีการปรับขึ้นอัตราดอกเบี้ย 0.25% หากเป็นจริงก็อาจจะทำให้เงินดอลลาร์ฯอ่อนค่าลง แล้วเม็ดเงินก็จะไหลเข้าสินทรัพย์เสี่ยง ซึ่งตรงนี้ตลาดฯกำลังรออยู่